Budućnost Iraka - teokracija s demokratskim legitimitetom? (4/5/03) - 2003-05-04
Richard Perle: Treba prihvatiti vjersku vladu, ako je izabrana na demokratski način
U Iraku se sve češće čuju pozivi za stvaranjem islamske države. To u Washingtonu izaziva znatnu zabrinutost. Je li u Iraku uopće moguća teokracija, poput one u susjednom Iranu? I, kakvo bi stajalište prema njoj Amerika trebala zauzeti? Američki ministar obrane Donald Rumsfeld nedavno je rekao da osnivanje vlade koja bi sličila iranskoj u Iraku neće biti dopušteno. Mogućnost da Iračani izaberu vladu čiji su članovi i muslimanski svećenici, koja bi imala podršku šijitske većine, izazvala je u Washingtonu mnoge raspre – i različita mišljenja. Državni tajnik Colin Powell smatra da bi “i islamska vlada mogla biti demokratska”. Bivši pomoćnik ministra obrane Richard Perle, danas član vrlo utjecajnog savjetodavnog panela ministarstva obrane, izjavio je da bi Sjedinjene Države morale prihvatiti vjersku vladu, ako bi ona bila demokratski izabrana: "Ukoliko želimo - a mislim da bismo morali to željeti - demokratsku vladu u Iraku, onda ćemo morati prihvatiti posljedice nakon što Iračani slobodno izaberu svoje čelnike. Upravo u tome, u slobodnom izboru, leži legitimitet - a ne u volji neke birokracije, bila ona iz New Yorka ili od negdje drugdje. Demokratski legitimitet temelji se na želji naroda." Gospodin Perle kaže da bi američka vlada u Iraku trebala ojačati demokratske snage, kako bi spriječila nastanak vjerske diktature. Ali, kako kaže, vlada temeljena na vjerskim načelima ne znači da ona nužno treba biti bilo ekstremistička ili nedemokratska: "Mislim da će Iračanima biti draža država u kojoj ljudi mogu uživati u stvarnoj individualnoj slobodi, u kojoj ih ne pritiskaju ekstremni oblici islama, poput primjerice, wahabizma koji propagiraju Saudijci, u kojemu se propovijeda mržnja prema Zapadu, te zove na džihad. Osobno se nadam - a vjerujem da se nada i većina Iračana - da će u njihovoj zemlji postojati prava demokracija, u kojoj će svi ljudi moći slobodno ispovjedati svoju vjeru i živjeti u stvarnoj slobodi." Senator Joseph Lieberman, jedan od kandidata za nominaciju Demokratske stranke na predsjedničkim izborima slijedeće godine, slaže se da Sjedinjene Države moraju raditi zajedno s Iračanima kako bi osigurali nastanak demokratske vlade. "Ne želimo da se Irak pretvori u teokraciju. Šijitski muslimani pod Saddamom Husseinom nisu uživali u slobodi vjere. Mi im želimo pomoći da izgrade zemlju u kojoj će svi oblici islama, svi oblici svih vjera biti poštivani, a sloboda im neće biti ni na koji način umanjena. To je izazov koji je pred nama. To je izazov koji će podržati i većina Iračana." Članovi vlade a i politički analitičari slažu se u tome da Washington u Iraku ne želi vjersku diktaturu. No, što ako teokratska vlast, nalik onoj u Iranu, bude rezultat demokratski izražene volje Iračana? O ovome će se pitanju u Washingtonu vjerojatno raspravljati još neko vrijeme.